CELEX: 32021R0139
Language: et
Date: 2020-12-04 00:00:00
Title: Komisjoni delegeeritud määrus (EL) 2021/139, 4. detsember 2020, millega muudetakse nõukogu määruse (EL) 2019/125 (mis käsitleb kauplemist teatavate kaupadega, mida on võimalik kasutada surmanuhtluse täideviimiseks, piinamiseks või muuks julmaks, ebainimlikuks või alandavaks kohtlemiseks või karistamiseks) I ja V lisa, et võtta arvesse Ühendkuningriigi liidust väljaastumist

8.2.2021   
               
               
                  ET
               
               
                  Euroopa Liidu Teataja
               
               
                  L 43/5
               
            
         KOMISJONI DELEGEERITUD MÄÄRUS (EL) 2021/139,
         4. detsember 2020,
         millega muudetakse nõukogu määruse (EL) 2019/125 (mis käsitleb kauplemist teatavate kaupadega, mida on võimalik kasutada surmanuhtluse täideviimiseks, piinamiseks või muuks julmaks, ebainimlikuks või alandavaks kohtlemiseks või karistamiseks) I ja V lisa, et võtta arvesse Ühendkuningriigi liidust väljaastumist
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. jaanuari 2019. aasta määrust (EL) 2019/125, mis käsitleb kauplemist teatavate kaupadega, mida on võimalik kasutada surmanuhtluse täideviimiseks, piinamiseks või muuks julmaks, ebainimlikuks või alandavaks kohtlemiseks või karistamiseks, (1) eriti selle artikli 24 esimest lõiku,
         ning arvestades järgmist:
         
                     (1)
                  
                  
                     Väljaastumisepingus (2) on sätestatud kord, mille alusel astub Suurbritannia ja Põhja-Iiri Ühendkuningriik (edaspidi „Ühendkuningriik“) välja liidust ja Euroopa Aatomienergiaühendusest.
                  
               
                     (2)
                  
                  
                     Väljaastumislepingu neljandas osas sätestatud üleminekuperiood lõpeb 31. detsembril 2020, kui lõpetatakse liidu õiguse kohaldamine Ühendkuningriigi suhtes ja Ühendkuningriigis.
                  
               
                     (3)
                  
                  
                     Vastavalt väljaastumislepingule lisatud Iirimaa ja Põhja-Iirimaa protokolli artikli 5 lõikele 4 koostoimes kõnealuse protokolli 2. lisaga kohaldatakse määrust (EL) 2019/125 Ühendkuningriigi suhtes ja Ühendkuningriigis seoses Põhja-Iirimaaga alates üleminekuperioodi lõpust.
                  
               
                     (4)
                  
                  
                     Kui määrusega (EL) 2019/125 kehtestatakse loanõue liidust kolmandatesse riikidesse toimuva kaubanduse suhtes, on Ühendkuningriigi „pädev asutus“ alates 1. jaanuarist 2021 vastutav Põhja-Iirimaal asutatud või asuvate eksportijate poolt kõnealuse määruse kohaselt esitatud loataotluste üle otsustamise eest.
                  
               
                     (5)
                  
                  
                     Kuna määrust (EL) 2019/125 kohaldatakse Ühendkuningriigi suhtes ja Ühendkuningriigis seoses Põhja-Iirimaaga vastavalt väljaastumislepingule lisatud Iirimaa ja Põhja-Iirimaa protokolli artikli 5 lõikele 4 koostoimes kõnealuse protokolli 2. lisa punktiga 47, on seetõttu asjakohane muuta määruse (EL) 2019/125 I lisa.
                  
               
                     (6)
                  
                  
                     Määruse (EL) 2019/125 artiklite 16 ja 19 kohaselt on vaja luba, et eksportida kõnealuse määruse IV lisas loetletud tooteid, mida on võimalik kasutada inimeste hukkamiseks surmava süsti teel.
                  
               
                     (7)
                  
                  
                     Määruse (EL) 2019/125 artikli 20 lõikes 1 on sätestatud „liidu üldine ekspordiluba“.
                  
               
                     (8)
                  
                  
                     Vastavalt määruse (EL) 2019/125 V lisale kohaldatakse liidu üldist ekspordiluba määruse (EL) 2019/125 IV lisa mis tahes kandes loetletud kaupade ekspordi suhtes ja see kehtib kogu liidus ekspordiks V lisa 2. osas loetletud sihtkohtadesse. Need sihtkohad on kolmandad riigid, mis on kaotanud surmanuhtluse karistusena kõigi kuritegude eest ning on kinnitanud seda rahvusvahelise kohustuse kaudu (3).
                  
               
                     (9)
                  
                  
                     Liidu üldine ekspordiluba aitab vähendada selliste liidu äriühingute regulatiivset koormust, kes ekspordivad määruse IV lisas loetletud kaupu, kui nad ekspordivad selliseid ravimeid seaduslikel ravieesmärkidel.
                  
               
                     (10)
                  
                  
                     Ühendkuningriik ratifitseeris inimõiguste ja põhivabaduste kaitse konventsiooni protokoll nr 13 surmanuhtluse igas olukorras kaotamise kohta ja vastab seega määruse (EL) 2019/125 V lisa 2. osas sätestatud sihtkohtade loetellu kandmise nõuetele.
                  
               
                     (11)
                  
                  
                     Ilma et see piiraks määruse (EL) 2019/125 kohaldamist Ühendkuningriigi suhtes ja Ühendkuningriigis seoses Põhja-Iirimaaga vastavalt väljaastumislepingule lisatud Iirimaa ja Põhja-Iirimaa protokolli artikli 5 lõikele 4 koostoimes kõnealuse protokolli 2. lisa punktiga 47, on seepärast asjakohane muuta määruse (EL) 2019/125 V lisa.
                  
               
                     (12)
                  
                  
                     On asjakohane näha ette käesoleva määruse kohaldatavus pärast üleminekuperioodi lõppu alates 1. jaanuarist 2021. Kui vastuväidete esitamise tähtaeg lõpeb hiljem kui 1. jaanuaril 2021, on õiguskindluse huvides ja selleks, et vältida IV lisas loetletud kaupu Ühendkuningriiki eksportida soovivate liidu äriühingute tegevuse võimalikke kahjulikke häireid, asjakohane näha ette määruse tagasiulatuv kohaldatavus alates 1. jaanuarist 2021,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EL) 2019/125 I ja V lisa muudetakse vastavalt käesoleva määruse lisale.
         
         
            Artikkel 2
            Käesolev määrus jõustub viiendal päeval pärast selle avaldamist Euroopa Liidu Teatajas.
            Käesolevat määrust kohaldatakse alates 1. jaanuarist 2021.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 4. detsember 2020
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 30, 31.1.2019, lk 1.
         
            (2)  Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise leping (ELT L 29, 31.1.2020, lk 7).
         
            (3)  Määruse (EL) 2019/125 V lisa 3. osa.
      
      
         
            LISA
            Määruse (EL) 2019/125 I ja V lisa muudetakse järgmiselt:
            
                        1)
                     
                     
                        I lisas muudetakse pädevate asutuste loetelu järgmiselt:
                        
                                    a)
                                 
                                 
                                    pealkirja „A. Liikmesriikide asutused“ alt jäetakse välja Ühendkuningriiki käsitlev kanne.
                                 
                              
                                    b)
                                 
                                 
                                    pealkirja „B. Euroopa Komisjoni kontaktaadress“ järele lisatakse järgmine pealkiri:
                                    
                                                „C.
                                             
                                             
                                                
                                                   Ühendkuningriigi asutus seoses Põhja-Iirimaaga
                                                
                                                
                                                   ÜHENDKUNINGRIIK, kui käesolevat määrust kohaldatakse Ühendkuningriigi suhtes ja Ühendkuningriigis seoses Põhja-Iirimaaga vastavalt Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingule lisatud Iirimaa ja Põhja-Iirimaa protokolli artikli 5 lõikele 4 koostoimes kõnealuse protokolli 2. lisa punktiga 47 alates 1. jaanuarist 2021
                                                II lisas loetletud kaupade import:
                                                Department for International Trade (DIT)
                                                Import Licensing Branch (ILB)
                                                E-post: enquiries.ilb@trade.gov.uk
                                                II, III või IV lisas loetletud kaupade eksport ja kõnealuste kaupadega seoses abi osutamine:
                                                
                                                            Department for International Trade
                                                         
                                                      
                                                            Export Control Joint Unit
                                                         
                                                      
                                                            3 Whitehall Place
                                                         
                                                      
                                                            London
                                                         
                                                      
                                                            SW1A 2AW
                                                         
                                                      
                                                            UNITED KINGDOM
                                                         
                                                      Tel +44 2072154594
                                                E-post: eco.help@trade.gov.uk“;
                                             
                                          
                              
                  
                        2)
                     
                     
                        V lisas lisatakse 2. osas loetelusse „Sihtkohad“ asjaomase keeleversiooni kohases tähestikulises järjekorras järgmine kanne:
                        „Ühendkuningriik, ilma et see piiraks määruse (EL) 2019/125 kohaldamist Ühendkuningriigi suhtes ja Ühendkuningriigis seoses Põhja-Iirimaaga vastavalt Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingule lisatud Iirimaa ja Põhja-Iirimaa protokolli artikli 5 lõikele 4 koostoimes kõnealuse protokolli 2. lisa punktiga 47 alates 1. jaanuarist 2021“.